Ο **Όσκαρ Λόοριτς** (εσθονικά: *Oskar Loorits*, 27 Οκτωβρίου/9 Νοεμβρίου 1900 – 12 Δεκεμβρίου 1961) ήταν Εσθονός λαογράφος και ακαδημαϊκός.

Βιογραφία
---------

Ο Λόοριτς γεννήθηκε το 1900 στον οικισμό Suure-Kõpu της επαρχίας Βίλγιαντι της Εσθονίας, η οποία τότε αποτελούσε κομμάτι της Ρωσικής Αυτοκρατορίας. Ολοκλήρωσε τις εγκύκλιες σπουδές του σε γυμνάσιο της γενέτειράς του και στη συνέχεια εισήχθη στο Πανεπιστήμιο του Τάρτου της - ανεξάρτητης πλέον - Εσθονίας όπου σπούδασε λαογραφία και γλωσσολογία, αποφοιτώντας το 1922.

Τα επόμενα χρόνια πραγματοποίησε εκτεταμένες έρευνες στα παραθαλάσσια λιβονικά χωριά της δυτικής Λετονίας. Αποτέλεσμα αυτών των ερευνών ήταν η έκδοση κατά το 1926 τρίτομου έργου με αντικείμενο τις παραδοσιακές αντιλήψεις των Λιβονών γύρω από θέματα όπως οι τοπικές προλήψεις και δεισιδαιμονίες. Εκείνη την περίοδο, το επιστημονικό ενδιαφέρον του Λόοριτς επικεντρώθηκε σε εξωχριστιανικά στοιχεία (προϊόντα θρησκευτικού συγκρητισμού) της λαϊκής πίστης που εντοπίζονταν σε πτυχές όπως η λατρεία της φύσης και οι διάφορες δοξασίες που σχετίζονταν με τα φυσικά φαινόμενα, τα πνεύματα, τη μεταθανάτια ζωή, τον Διάβολο, τη μαγεία κλπ. Μεταξύ των πορισμάτων του ήταν και τα κοινά στοιχεία που εντόπισε ανάμεσα στη λιβονική και εσθονική λαϊκή θρησκεία, πεδίο που εξελίχθηκε σε προτεραιότητα των μελετών του τα επόμενα χρόνια.

Το 1927 ανέλαβε διευθυντής στον νεοϊδρυθέντα κρατικό οργανισμό των Εσθονικών Λαογραφικών Αρχείων, θέση από την οποία ανέκτησε τη σημαντική λαογραφική συλλογή του Γιάκομπ Χαρτ που φυλασσόταν στο Ελσίνκι. Κατά τη διάρκεια της θητείας του μερίμνησε για την επέκταση των λαογραφικών μελετών και επί των μειονοτήτων της Εσθονίας (Γερμανοί, Ρώσοι, Σουηδοί, Λετονοί, Φινλανδοί, Εβραίοι και Ρομά). Σταδιακά μέσω των αρχειακών ερευνών που πραγματοποίησε, εκδήλωσε ενδιαφέρον και για την εσθονική λαογραφία, εκδίδοντας το 1932 έργο που αποτέλεσε μια περιληπτική εισαγωγή στις παραδοσιακές εσθονικές δοξασίες.

Μετά τον Β΄ Παγκόσμιο Πόλεμο και την οριστική προσάρτηση της Εσθονίας στη Σοβιετική Ένωση, ο Λόοριτς κατέφυγε στη Σουηδία όπου συνέχισε την ακαδημαϊκή και συγγραφική του σταδιοδρομία. Κύριο χαρακτηριστικό του έργου του ήταν η εξιδανίκευση των φινοουγγρικών λαών. Απεβίωσε τον Δεκέμβριο του 1961 στην Ουψάλα.

Πολιτικές απόψεις
-----------------

Ο Λόοριτς ήταν υποστηρικτής του καθεστώτος του Κονσταντίν Πατς, τον οποίο θεωρούσε ειλικρινή πατριώτη. Λίγο καιρό μετά τον αναγκαστικό εκπατρισμό του από την Εσθονία προσπάθησε να εμπλακεί στις πολιτικές ζυμώσεις των Εσθονών εμιγκρέδων, ενώ τα επόμενα χρόνια υπήρξε επικριτικός έναντι των πολιτικών αντιπάλων του Πατς κατά την περίοδο του Μεσοπολέμου αλλά και των πολιτικών προσωπικοτήτων της χώρας που στη διάρκεια του Β΄ Παγκοσμίου Πολέμου επέλεξαν την πρόσδεση στο άρμα της ναζιστικής Γερμανίας ή της Σοβιετικής Ένωσης.

Παραπομπές
----------

1. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12377455g. Ανακτήθηκε στις 10  Οκτωβρίου 2015.
2. 1 2  «OSKAR LOORITS: 9.11.1900 - 12.12.1961» (PDF). *akadeemia.ee* (στα Εσθονικά). Estonian Academy of Sciences. Ανακτήθηκε στις 4 Μαΐου 2017. [*νεκρός σύνδεσμος*]
3. 1 2 3 4  Συλλογικό, *Studying Religions with the Iron Curtain Closed and Opened. The Academic Study of Religion in Eastern Europe*, BRILL, 2015, σελ. 174.
4. 1 2  Συλλογικό, *Folktales and Fairy Tales: Traditions and Texts from around the World. Traditions and Texts from around the World*, ABC-CLIO, 2nd edition, 2016, σελ. 591.
5. ↑  Συλλογικό, 2015, σελ. 178.
6. ↑  Magnus Ilmjärv, *Silent submission. Formation of foreign policy of Estonia, Latvia and Lithuania; period from mid-1920s to annexation in 1940*, Stockholm University Dept. of History, 2004, σελ. 23 - 24, 482.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 69009591
* LCCN: n85123871
* ISNI: 0000 0001 0912 3152
* GND: 128706988
* SUDOC: 032819145
* BNF: cb12377455g (data)

 |

 |